**Så kan vi lidt igen af Lasse Nyholm Jensen 2015**

Så spiser vi lidt spelt
så skifter vi til glutenfri
så drikker vi de to glas rødvin
så spiser vi stenalderkost
så skifter vi fem-to
Så kan vi lidt igen
så kan vi lige klare en tur mere rundt i systemet

Så råber vi af indvandrerne
så råber vi af lærerne
så råber vi af de ledige
så bjæffer vi lidt af cheferne
men ikke så højt at vi bliver fyret
Så kan vi lidt igen
så kan vi lige klare en tur mere rundt i systemet

Så er væksten forsvundet
så er konkurrenceevnen faldet
så er Kinas økonomi en boble
så er konkurrenceevnen måske alligevel ikke så ringe
så er ledigheden ved at stige
så ændrer vi beregningsmetoden
og så ligner det faktisk en fremgang alligevel
Så kan vi lidt igen
så kan vi lige klare en tur mere rundt i systemet

Så sælger vi ud af guldet
og køber en masse aktier
så ændrer vi pensionsform
og sparer vi lidt i skat
så lægger vi lånet om i huset
og får en lavere rente
Så kan vi lidt igen
så kan vi lige klare en tur mere rundt i systemet

Så sætter vi solceller på taget
så snakker vi igen lidt om en elbil
så venter vi lidt længere på et bedre batteri
så udskifter vi fyret
skifter til træpiller
Så kan vi lidt igen
så kan vi lige klare en tur mere rundt i systemet

Så er der kommet noget nyt
så køber vi den iPhone
så skifter vi til Android
så napper vi også lige sådan en Kähler-vase
så skifter vi hele filmsamlingen ud med Blu-ray
Så kan vi lidt igen
så kan vi lige klare en tur mere rundt i systemet

Så ser vi noget Barnaby
så ser vi noget Wallander
så begynder vi at frygte at vores nabo er en morder
så ser vi noget bagedyst
så ser vi noget talentshow
så tror vi at vi selv både kan bage og synge
Så kan vi lidt igen
så kan vi lige klare en tur mere rundt i systemet

Så har svinene fået det dårligt
så halekuperer vi hele flokken
så får de lidt mere medicin
så bliver de resistente
og barnebarnets staldbesøg slår farmor ihjel
så holder vi lidt igen med den stegte flæsk
så tager vi os i stedet en stor rød bøf
Så kan vi lidt igen
så kan vi lige klare en tur mere rundt i systemet

Så stemmer vi på de røde
så stemmer vi på de blå
så får vi noget lilla
så råber vi lidt op over det
så sætter vi nogle flere krydser
og klapper os selv på skulderen
Så kan vi lidt igen
så kan vi lige klare en tur mere rundt i systemet

Så begynder hamsterhjulet at knirke
så giver vi det et pift WD40
så kører det som smurt
så ligger hamsteren død i bunden af buret
så køber vi en ny hamster
nej, så køber vi sgu en hare!
Så kan vi lidt igen
så kan vi lige klare lidt flere ture rundt i systemet
så kan vi lige klare de sidste ture rundt i systemet

Rebel af Michael Strunge 1980

DAGENE HAR FYLDT DIG MED TIMER

AF RASENDE KEDSOMHED.

FORÆLDRENE HAR FYLDT DIG

MED TAM TRYGHED OG KLAMME KRAV.

LÆRERNE HAR FYLDT DIN HJERNE

MED FRASENDE FACTS.

ARBEJDSGIVERNE HAR FYLDT DIT ANSIGT

MED AFVISNINGER AF DIN SELVTILLID.

AVISERNE HAR FYLDT DIN SJÆL

MED FRYGT OG FREMTIDSTRUSLER.

SELV ER DU LIGE FYLDT ATTEN

OG HAR FYLDT DIG MED SPRUT OG STØJ.

DU GÅR UD I GADENATTENS SØVNIGE DISTRAKTION

OG ORDLØSE LYDE.

DU GÅR NED MED DIG SELV I HÅNDEN MEN VIL OP IGEN

DU VIL OP TIL STJERNERNE

DE VIRKELIGE OG VIRKELIGHEDENS

OG FORTÆLLE HVEM DU ER.

DU ER EN REBEL.

DU VIL FORHINDRE BILER -

MEN DE KØRER VÆK.

DU VIL SKRIGE I BILKA -

MEN REKLAMESPEAKEREN OVERDØVER DIG.

DU VIL SPYTTE I GLISTRUPS FJÆS -

MEN DU SER HAM KUN I FJERNSYNET.

DU STÅR MIDT PÅ GADEN

OG SKRIGER OM VERDEN.

MEN DET ER NAT

OG ALLE SOVER